Anklagemyndigheden ved Østjyllands Politi har tiltalt en 22-årig mand fra Aalborg for at have forsøgt at voldtage og dræbe sin 24-årige kvindelige nabo i januar.

Det fremgår af en pressemeddelelse fra Østjyllands Politi.

Det lykkedes den 24-årige nabo at flygte, og kort efter kunne politiet anholde manden. I hans hjem fandt de en seddel med en liste over 17 navngivne personer, som den tiltalte ifølge politiet havde i sinde at voldtage, dræbe eller begge dele.

På denne liste figurerer politichefen for Nordjyllands Politi blandt andet, og det er derfor, at sagen føres af Østjyllands Politi, da politikredsen dermed er inhabil i sagen.

Kvalte kvinde til bevidstløshed

Ifølge tiltalen kom den tiltalte ind i sin 24-årige nabos lejlighed om aftenen den 2. januar i år med blandt andet en økse, strips og maskering. Her tog han blandt andet kvælertag på hende så længe, at hun kortvarigt mistede bevidstheden, før han forsøgte at voldtage hende.

Ifølge Nordjyske oplyste politiet i januar, at manden havde banket på hos kvinden, da han ville lokaliseret noget støj i ejendommen. Han bad om et glas vand, og da hun stod med ryggen til ved vasken, greb han hende om halsen, bandt hendes hænder sammen og trak hende ind i soveværelset, hvor hun fik proppet en strømpe i munden. Ifølge lægerne var hun i livsfare, og de kunne konstatere, at hun havde punktformede blødninger i øjnene.

- Tiltalen omfatter yderst alvorlige forhold, og efterforskningen har været omsiggribende, særligt i relation til de digitale spor i sagen. Næste skridt bliver at få sagen ført i retten og få rettens afgørelse, siger specialanklager ved Østjyllands Politi Dorthe Lysgaard ifølge pressemeddelelsen.

Retssagen begynder den 12. november 2018 i Retten i Aalborg, og manden har siddet varetægtsfængslet siden anholdelsen i januar.